بوليڤيا، رسميا الدولة لمتعددة لقوميات د بوليڤيا (بالصبلوينية: Estado Plurinacional de Bolivia) هي بلاد فأمريكا لجنوبية ماكاطلش على لبحر. تاتحدًها من الشمال ومن الشرق لبريزيل، من لغرب لپًيرو، ومن لجنوب پاراݣواي ولارجونتين والشيلي. بوليڤيا عندها 37 لغة رسمية، منها الصبليونية اللي كاتًهضر فلبلاد كلًها، وبزاف د اللغات اللي تيتهضرو فبزاف د لمناطق د لبلاد. سميت بوليڤيا جات من لجنرال سيمون بوليڤار اللي حرًر بزاف د لبلايص فأمريكا لجنوبية من ليستيعمار الصبليوني، وتسمات لبلاصة اللي فيها بوليڤيا على سميًتو. ستاقلات بوليڤيا من صبانيا ف 1825 وتبدلات لحدود ديالها مع لوقت. ف 1879، خدات ليها الشيلي ݣاع لبلايص اللي كاطًل بيها على لبحر، ومن ديك الساعة وبوليڤيا بلاد مسدودة ودايرين بيها غي لأراضي. تيسكنو فبوليڤيا تقريبا 11.5 مليون د الناس. عندها 2 عواصم: لعاصمة الدستورية "سوكري" ولعاصمة التنفيذية اللي فيها لمقر د لحكومة "لاپًاز". لعملة ديال لبلاد سميتها بوليڤيانو. بوليڤيا داخلا فبزًاف د لمنظمًات الدولية بحال لأمم لمتحدة، صندوق النقد الدولي، حركة عدم لإنحياز، منظمة الدول لأمريكية، و اتفاقية التعاون لأمازوني.